Prof. dr. sc. BRANKA RAMLJAK

Ekonomski fakultet u Splitu

e-mail: bramljak@efst.hr

**ULOGA RAČUNOVODSTVENIH POLITIKA U POSLOVNOJ POLITICI TRGOVAČKIH DRUŠTAVA**

1. **UVOD**

U suvremenim uvjetima poslovanja računovodstvo svoj fokus stavlja na informacije, svoju smisao postojanja računovodstvo danas zapravo opravdava činjenicom da informacije koje stvara koriste različitim korisnicima u poslovnom odlučivanju. Računovodstvo je pouzdan i mjerljiv izvor informacija pa se upravo kroz taj kontekst mora promatrati i uloga računovodstva kao dijela poslovnog procesa čiji ciljevi trebaju biti u funkciji ostvarenja ciljeva poslovne politike trgovačkog društva. Ono je danas aktivni čimbenik u upravljanju poslovanjem koje je evoluiralo kroz povijest od pasivnog poslovnog čimbenika orijentiranog isključivo evidentiranju i prikazu nastalih poslovnih događaja. Aktivna uloga se prije svega ogleda u velikim mogućnostima preko instrumenta računovodstvenog izbora u okviru kojeg se pruža mogućnost da se izabranim računovodstvenim postupkom i metodom utječe na poslovanje trgovačkog društva neovisno o veličini (mikro, mali, srednji i veliki. Računovodstveni izbor vezuje se najprije uz računovodstvene standarde koji daju više mogućnosti za rješavanje nekog problema a onda u konačnici i uz računovodstvene politike koje je usvojilo i primijenilo trgovačko društvo, a odnose se na posebna načela, osnove, pravila i praksu financijskoga izvještavanja svakog konkretnog trgovačkog društva.

Sukladno navedenom postavlja se pitanje uloge računovodstva u suvremenom menadžmentu, kako ciljeve strateškog promišljanja ostvariti i uz pomoć ciljeva koji se postižu kroz računovodstvo. U kontekstu ovog rada pratiti će se upravo uloga računovodstvenih politika, uvažavajući pritom pravila i metodologiju financijskog izvještavanja a onda i računovodstva općenito u ostvarivanju ciljeva poslovne politike trgovačkog društva. Kvalitetna poslovna odluka rezultat je kontinuiranog i fokusiranog rada menadžmenta koji do ostvarenja zacrtanih ciljeva dolaze koristeći različite alate i instrumente. Na taj način se ostvaruju se pretpostavke za stabilno i dugoročno poslovanje trgovačkog društva.

*Ključne riječi: financijski izvještaji, računovodstvene politike, poslovna politika, trgovačko društvo*

1. **RAČUNOVODSTVO KAO AKTIVNI ČIMBENIK UPRAVLJANJA TRGOVAČKIH DRUŠTAVA**

Računovodstvo postaje nezaobilazan faktor u upravljačkom procesu svakog trgovačkog društva, prije svega zahvaljujući kvalitetnim informacijama koje odlikuju karakteristike točnosti, pouzdanosti i usporedivosti. Ako promatramo poslovanje kao jedan kompleksan sustav onda računovodstvo možemo smjestiti u središte tog sustava jer ono prati poslovanje, ono analizira i kontrolira poslovne događaje i planira buduće aktivnosti a sve u cilju stvaranja kvalitetnih informacija. Računovodstvo je dakle informacijski podsustav, izvorište mnogih, za trgovačka društva bitnih kvantitativnih i nekvantitativnih informacija neophodnih za proces poslovnog odlučivanja. Poslovne informacije moćan su resurs za proces upravljanja trgovačkih društava. [[1]](#footnote-1)

Nastavno na to, sastavni dijelovi računovodstva kao sustava: financijsko računovodstvo, računovodstvo troškova i menadžersko računovodstvo u funkciji su stvaranja relevantnih informacija namijenjenih različitim korisnicima. Tako financijsko računovodstvo rezultira mnoštvom informacija namijenjenih prije svega eksternim korisnicima. Rezultat rada financijskog računovodstva su financijski izvještaji koji ukazuju na kretanja financijskog položaja i uspješnosti poslovanja mikro, malog, srednjeg i velikog trgovačkog društva. Računovodstvo troškova i menadžersko računovodstvo imaju zadatak pripremanja neophodnih informacija internim korisnicima. Kvalitetan ustroj ova dva dijela interno orijentirana računovodstva samo mogu doprinijeti još kvalitetnijem financijskom računovodstvu odnosno stvaranju informacija koje izlaze izvan trgovačkog društva i predstavljaju svojevrsno ogledalo vanjskom svijetu.

Suvremeni uvjeti poslovanja trgovačkih društava obilježeni su dinamičnim i turbulentnim tržišnim kretanjima opterećeni raznovrsnim rizicima. Poslovnom strategijom svakako će pokušati utjecati na poslovnu okolinu kako bi stekli odgovarajuću prednost u odnosu na svoje konkurente. U tom kontekstu računovodstvo predstavlja svojevrstan mehanizam koji svojim instrumentarijem (preko odabranih računovodstvenih politika) osigurava provedbu odabrane poslovne strategije. U takvim uvjetima još veći naglasak stavlja se na pravovremene i raspoložive računovodstvene informacije. Računovodstvo se na taj način stavlja u funkciju upravljanja a onda i ostvarenja ciljeva iz strategije trgovačkog društva. Poslovne politike trebaju biti u funkciji ostvarenja strateških ciljeva trgovačkog društva. Kako kaže I. Mencer: „Politike osiguravaju smjernice za uspostavljanje i evaluaciju operacija koje se odvijaju na način da su konzistentne sa strateškim ciljevima poduzeća.“[[2]](#footnote-2) Kako bi se mogla donijeti kvalitetna poslovna odluka, menadžmentu trgovačkog društva na raspolaganju stoji određeni instrumentarij kojeg stavlja u funkciju ostvarenja ciljeva.

Svaka politika[[3]](#footnote-3) uključuje cilj(eve) i sredstva za njihovo ostvarenje. Svaka funkcija koja se odvija unutar trgovačkog društva neminovno iziskuje prethodno donošenje ciljeva a onda i načina (putova) za dolazak do predviđenog. Poslovne politike usmjeravaju donošenje poslovnih odluka i u funkciji su ostvarenja zacrtanih ciljeva, kao što su npr.: pozitivan financijski rezultat, efikasnost poslovanja, visoka proizvodnost, kontinuirani rast poslovanja, visoki moral svih zaposlenika, itd. One uključuju skup sredstava, instrumenata i alata koji se aktiviraju u funkciji ostvarenja ciljeva. Tako za ostvarenje funkcije marketinga donose se politika marketinga, za nabavu – politika nabave, za financije – financijska politika, itd. Tako dolazimo i do funkcije računovodstva i računovodstvenih politika.

Dakle, poslovne politike čine skup ciljeva i sredstava za ostvarenje istih. Svrha poslovnih politika može se ogledati u sljedećem:[[4]](#footnote-4)

* Uspostaviti indirektnu kontrolu nad nezavisnim akcijama zbog jasnoće određivanja načina izvršenja posla,
* Promovirati jednoobraznost istih aktivnosti,
* Osigurati brže donošenje odluka,
* Institucionalizirati temeljne aspekte ponašanja u poduzeću
* Smanjivati nesigurnosti u ponavljanju dnevnih odluka,
* Onemogućiti otpor zaposlenika ili njihovo odbijanje izabranih strategija,
* Ponuditi odgovore na moguća pitanja vezana za rutinu posla,
* Pružiti menadžerima mehanizam za izbjegavanje nepromišljenih i nerazumnih odluka u promjenljivim aktivnostima.

U strateškim dokumentima svakog trgovačkog društva postavljaju se politike, aktivnosti i ciljevi koji se žele postići. Tako su i računovodstvene politike determinirane poslovnom strategijom trgovačkog društva a poslovna strategija ostvaruje se poslovnim politikama i tu je ta veza i mjesto računovodstva u ostvarenju poslovne politike i strategije trgovačkog društva.

Nastavno na navedeno, za očekivati je i da će se uloga računovodstva također definirati kako bi se ostvarila svrha donošenja poslovnih politika odnosno čak u okviru strategije odrediti i računovodstvene politike koje pružaju mogućnost alociranja poslovnih performansi iz jednog obračunskog razdoblja u drugo. Iz navedenog proizlazi stavljanje naglaska na važnost računovodstvenih politika jer je dobro poznavanje istih osnova za mjerenje uspješnosti provedbe zacrtane poslovne politike trgovačkog društva. Veze i utjecaji o kojima smo govorili mogu se vidjeti na slici 1.

|  |
| --- |
| RAČUNOVODSTVENI SUSTAV→→→RAČUNOVODSTVENE POLITIKE→→→ RAČUNOVODSTVENA INFORMACIJA→→→POSLOVNO ODLUČIVANJE→→→ OSTVARENJE CILJEVA POSLOVNE POLITIKE TRGOVAČKOG DRUŠTVA |

*Slika 1. Veza računovodstva i poslovne politike trgovačkog društva*

1. **ULOGA FINANCIJSKOG IZVJEŠTAVANJA U UPRAVLJANJU TRGOVAČKOG DRUŠTVA**

Financijsko izvještavanje je proces koji se realizira kroz ciljeve financijskog računovodstva. Ono je zapravo „krema“ koja dolazi na kraju obračunskog razdoblja kao posljedica kronološkog i sustavnog evidentiranja poslovnih transakcija vezanih uz imovinu, kapital, obveze, rashode i prihode trgovačkog društva. Financijski izvještaji su najpouzdaniji izvor informacija o poslovanju namijenjeni različitim eksternim korisnicima računovodstvenih informacija.

Upravljanje trgovačkim društvima nezamislivo je bez posjedovanja informacija a značajan dio potrebnih, napose financijskih informacija proizlazi iz računovodstvenog sustava. S obzirom na važnost koju računovodstvene informacije imaju u poslovanju a napose u upravljanju, one moraju biti istinite, precizne, relevantne, jasne, pravovremene, razumljive, pouzdane, sveobuhvatne i usporedive. Uostalom, sve te karakteristike jasno su definirane i računovodstvenim standardima koji se naslanjaju na računovodstvena načela kojima se definira cjelokupna koncepcija računovodstva. Razrada računovodstvenih načela ostvaruje se računovodstvenim standardima koji imaju cilj harmonizacije cjelokupnog procesa financijskog izvještavanja kako na globalnoj tako i nacionalnoj razini.

Kvalitetne računovodstvene informacije koriste se u funkciji kvalitetnog i efikasnog procesa poslovnog odlučivanja, one su značajan resurs poslovanja koje nositelji poslovnih odluka iskorištavaju kako bi se otklonili problemi turbulentnog tržišnog okruženja u kojem posluje trgovačko društvo. Logično je da se onda računovodstvenim informacijama ostvaruju i postavljeni ciljevi.

Financijski izvještaji ogledalo su rada trgovačkih društava, ukazuju na određene probleme i slabosti ali isto tako i pozitivne trendove. Sintetičke informacije vezane uz statičke (imovina, kapital i obveze) i dinamičke (prihodi i rashodi) kategorije nepresušan su izvor pouzdanih informacija prije svega kvantitativne prirode iako se ne smiju zanemariti ni nekvantitativne informacije prikazane prije svega u bilješkama. Značenje informacija o financijskom položaju i uspješnost poslovanja veliko je kako u ocjeni financijske situacije trgovačkog društva tako i u procjenama budućih kretanja. Dakle, financijski izvještaji u informacijskom smislu trebaju osigurati da budu:

* izvor informacija temeljem kojih će se dobiti odgovarajuća ocjena poslovanja trgovačkog društva,
* izvor informacija temeljem kojeg će se moći usmjeravati buduće poslovne aktivnosti i
* izvor informacija neophodnih za donošenje poslovnih odluka

U Republici Hrvatskoj u primjeni su Međunarodni standardi financijskog izvještavanja/Međunarodni računovodstveni standardi (u daljnjem tekstu MSFI/MRS) i Hrvatski standardi financijskog izvještavanja (u daljnjem tekstu HSFI). Zakonom o računovodstvu je regulirano da trgovačka društva sukladno veličini primjenjuju međunarodne (veliki i oni koji su na burzi ili se pripremaju) ili hrvatske računovodstvene standarde (srednji, mali i mikro).[[5]](#footnote-5)

Hrvatska praksa financijskog izvještavanja temeljenog na MSFI/MRS stara je 23 godine. U međuvremenu su provedena različita istraživanja s ciljem utvrđivanja koji rezultati su ostvareni, koji problemi su u primjeni. Računovodstvena praksa vrlo često ukazuje na određene poteškoće koje se pojavljuju u primjeni standarda a koje idu od nerazumijevanja terminologije, nerazumijevanja sadržaja pojedinih standarda te složenosti i nedorečenosti standarda kao i njihovim učestalim izmjenama i dopunama pa sve do problema koji se pojavljuju zbog davanja različitih mogućnosti za rješavanje određenih postupaka. Problemi proizlaze i iz nedovoljno organiziranog i usmjeravanog pristupa razumijevanju i primjeni standarda unutar trgovačkih društava i u komunikaciji s revizorima do toga da su sama trgovačka društva inertna i ne poduzimaju ama baš nikakve aktivnosti oko ukazivanja problema u vezi primjene ili unaprjeđivanja navedenog.[[6]](#footnote-6) Reakcije sa terena pokazuju da su mnogi od navedenih problema puno izraženiji kod manjih poduzeća kod kojih vrlo često zbog pomanjkanja educiranosti računovodstvenih radnika proizlaze nekvalitetni financijski izvještaji.

Upravo zbog navedenih razloga raste uloga Hrvatskog odbora za standarde financijskog izvještavanja koji moraju biti proaktivni i puno raditi na stvaranju ozračja „kulture“ primjene i razumijevanja računovodstvenih standarda. U opusu djelovanja Odbora između ostalog je i analiziranje i praćenje razvoja računovodstvene teorije i prakse.[[7]](#footnote-7) Računovodstveni radnici (ali i ne samo oni) nerijetko su inertni, čekaju da im netko pomogne ali to nije dobro razmišljanje budući se promjene sporo događaju a računovodstvo na neki način treba biti „informator“ događanja i prenošenja poslovnih informacija prema menadžmentu iako je ta inertnost nažalost nerijetko i na strani menadžmenta. Iz svega proizlazi da se uspjeh može dogoditi jedino u sinergiji svih dionika poslovanja.

1. **RAČUNOVODSTVENE POLITIKE U FUNKCIJI OSTVARIVANJA POSLOVNE POLITIKE TRGOVAČKOG DRUŠTVA**

U točki 2 naglasili smo da se uloga računovodstva u ostvarenju strateških ciljeva trgovačkog društva realizira putem poslovnih politika unutar kojih svoje mjesto imaju i računovodstvene politike. Budući su računovodstvene politike imanenetne svakom trgovačkom društvu a svako društvo ima i svoju strategiju poslovanja onda proizlazi da su računovodstvene politike determinirane poslovnom strategijom trgovačkog društva. Prije svega to se reflektira kroz kvalitetu procesa financijskog izvještavanja a u kontekstu ovog rada kroz kvalitetu izabranih računovodstvenih politika. Sve to dio je kvalitetnog računovodstveno informacijskog sustava a koji je opet samo jedan podsustav kvalitetnog upravljačkog informacijskog sustava.

Za dobro poznavanje uloge koju računovodstvene politike imaju u ostvarivanju zacrtanih ciljeva poslovne politike trgovačkog društva, neophodno je spoznati činjenicu da ne možemo govoriti o jedinstvenom setu računovodstvenih politika jer one odražavaju specifičnosti svakog subjekta a isto tako, dobro poznavati regulatorni okvir za izbor i primjenu računovodstvenih politika a to je za trgovačka društva u Republici Hrvatskoj:

1. Zakon o računovodstvu,
2. Međunarodni standardi financijskog izvještavanja/Međunarodni računovodstveni standardi i
3. Hrvatski standardi financijskog izvještavanja.

Odnos računovodstvenih načela, računovodstvenih standarda i računovodstvenih politika prikazuje se na slici 2.

*Slika 2. Odnos računovodstvenih načela, računovodstvenih standarda i računovodstvenih politika*

U slučaju da ne postoji standard koji definira određenu transakciju, tada trgovačka društva izabiru i primjenjuju one računovodstvene politike koje osiguravaju informacije koje su važne i potrebne korisniku pri donošenju poslovnih odluka. Vidljivo je da sve treba biti u funkciji poslovnog odlučivanja odnosno dionika koji sudjeluju u tom postupku.

Uzmimo za primjer vezu financijske politike trgovačkog društva i računovodstvenih politika. Poznato je da se u okviru financijske politike nastoje osigurati financijska sredstva za neometano odvijanje poslovnog procesa. Uvjeti nabavljanja financijskih sredstava dogovaraju se temeljem objavljenih računovodstvenih informacija u financijskim izvještajima. Polazeći od činjenice da trgovačka društva izborom računovodstvenih politika utječu na prikaz temeljnih financijskih izvještaja kojim se društva predstavljaju na financijskim tržištima i financijskim institucijama s ciljem pribavljanja potrebitih financijskih sredstava, u odnos se stavljaju računovodstvene politike i troškovi financijskih sredstava proizašli iz financijske politike. Stoga je za pretpostaviti da će trgovačka društva koje imaju veći nivo financijskih troškova nastojati prikazati povoljnije poslovne rezultate izborom onih računovodstvenih politika kojima se ublažava negativan utjecaj troškova financijskih sredstava i poboljšava prikaz tekućih poslovnih performansi. Time će društvo osigurati atraktivnu percepciju i bolje uvjete nabavljanja financijskih sredstava.

Prema *Međunarodnom računovodstvenom standardu 8 – Računovodstvene politike, promjene računovodstvenih procjena i pogreške (i HSFI 3)* računovodstvene politike su posebna načela, osnove, konvencije, pravila i prakse koje subjekt primjenjuje prilikom sastavljanja i objavljivanja financijskih izvještaja. Izbor računovodstvenih politika u ingerenciji je trgovačkog društva odnosno menadžmenta. Detaljna razrada i dopuna primijenjenih računovodstvenih politika provodi se u Bilanci, Računu dobiti i gubitka i ostalim izvještajima, a sve u cilju istinitog, fer, pouzdanog i nepristranog pregleda poslovnih promjena. U osnovi ovdje se radi:

* o izboru između određenih računovodstvenih alternativa (metoda) jer primjena različitih alternativa daje različite rezultate,
* o tome da je cilj takvog izbora u što realnijem prikazivanju financijskog položaja i uspješnosti poslovanja,
* o tome da politike izabire menadžment te
* o tome da podlogu za sve to predstavljaju određena računovodstvena načela (i računovodstveni standardi).

Temeljno pitanje računovodstvenih politika je pitanje procjene bilančnih pozicija, odnosno pitanje materijalnog sadržaja financijskih izvještaja. Primjenom različitih računovodstvenih politika utječe se i na izgled financijskih izvještaja. Koliki će taj utjecaj biti ovisi o slijedećim čimbenicima:

* udjelu određene pozicije u ukupnoj strukturi imovine, obveza, prihoda ili rashoda,
* osnovnim obilježjima izabrane metode (promatrane u odnosu s neizabranim metodama) i
* promatranom (obuhvaćenom) vremenskom razdoblju.

Prilikom izbora i usvajanja računovodstvenih politika menadžeri trebaju voditi računa o sljedećim kriterijima računovodstvenih politika: **opreznost, sadržaj važniji od oblika i značajnost (materijalnost).** Uz primjenu računovodstvenih pretpostavki i kriterija računovodstvenih politika osigurati će se da informacije u financijskim izvještajima budu: a) **relevantne** za donošenje poslovnih odluka korisnika, b) **pouzdane** (vjerno predočuju poslovanje poduzeća, odražavaju ekonomsku bit poslovnih događaja i transakcija, neutralne su i nepristrane te cjelovite u svim značajnim dijelovima).

Područja primjene računovodstvenih politika na najbolji način iskazuju značenje računovodstvenih politika u cjelokupnom računovodstvenom procesu, zato ne treba izgubiti iz vida računovodstvo kao informacijsku funkciju i ulogu računovodstvenih politika s tim u svezi. Menadžment koristi svoje prosudbe u razvijanju računovodstvenih politika koje pružaju potrebne informacije korisnicima financijskih izvještaja. U tom smislu se kao najznačajnija područja računovodstvenih politika smatraju sljedeća:

1. **priznavanje prihoda**
2. poslovna spajanja
3. načela konsolidacije
4. zajednički poduhvati
5. **amortizacija materijalne i nematerijalne imovine**
6. kapitalizacija troškova zaduživanja i drugih izdataka
7. ugovori o izgradnji, ulaganja u nekretnine
8. financijski instrumenti, najmovi
9. **zalihe**
10. porezi
11. **rezerviranja za rizike i troškove**
12. određivanje novca i novčanih ekvivalenata
13. određivanje poslovnih i zemljopisnih segmenata

Posebno ističemo računovodstvene politike na području amortizacije i zaliha zbog toga što ostvaruju velik i sustavan utjecaj na informacije koje se prikazuju i objavljuju u financijskim izvještajima. Mnoga istraživanja (kroz magistarske i doktorske radove, npr. K. Žager, B. Ramljak, P. Pepur) pokazala su koji je smjer djelovanja tih politika na poslovni rezultat a to onda znači i na poslovnu politiku trgovačkog društva. Međutim, isto tako dokazano je da su utjecaji mogući u kratkom ali ne i dugom roku.

Izabrane računovodstvene politike izravno utječu na stvaranje kvalitetnih računovodstvenih informacija do kojih različiti korisnici mogu doći uvidom u Bilješke uz financijske izvještaje u kojima se te politike trebaju objaviti. Na taj način korisnicima računovodstvenih informacija pružaju se na uvid i one informacije koje dodatno pojašnjavaju pojedine pozicije financijskih izvještaja i odgovaraju na pitanje kako se do nekog iznosa došlo te koji je računovodstveni postupak (model, metoda) primijenjen.

Budući sadržaj Bilješki nije normiran na način kako su normirane pozicije preostalih financijskih izvještaja, u praksi možemo naići na različite oblike i izglede Bilješki što ne pridonosi njihovoj kvaliteti ni iskoristivosti. Možemo reći da se razlikuju i zbog toga što različita trgovačka društva primjenjuju različite računovodstvene politike što onda rezultira i različitim izgledima. Ipak, unificiranje izgleda i sadržaja Bilješki sigurno bi doprinijelo poboljšanju razumljivosti informacija sadržanih u financijskim izvještajima a onda sigurno i do porasta povjerenja korisnika u prezentirane financijske izvještaje. Naime, samo kvalitetna računovodstvena informacija koja ima primarnu (relevantnost i pouzdanost) i sekundarnu kvalitetu (usporedivost i dosljednost) može biti visoko vrijedan resurs poslovnog odlučivanja. Primjenom izabranih računovodstvenih politika trgovačka društva utječu na materijalni sadržaj odnosno na kvantitativnu vrijednost pojedinih pozicija financijskih izvještaja a onda i na kvalitetu objavljenih računovodstvenih informacija.

Izbor i primjena računovodstvenih politika utječe na kvalitetu informacija a kvaliteta informacija definira u konačnicu i kvalitetu poslovnih odluka, konačno kvalitetne poslovne odluke doprinose ostvarenju postavljenih ciljeva poslovne politike.

Vrlo je važno da se jednom usvojena računovodstvena politika dosljedno primjenjuje što zahtjeva i računovodstvena pretpostavka "**dosljednost**". Samo u izuzetnim slučajevima se dozvoljava odstupanje od tog načela. Eventualne promjene u računovodstvenim politikama subjekta mogu nastati: (a) izmjenom zakonskih propisa; (b) izmjenom nacionalnih ili međunarodnih računovodstvenih standarda; (c) ako bi promjena računovodstvenih politika značajnije djelovala na poboljšanje kvalitete financijskih izvještaja.

Temeljno pitanje računovodstvenih politika jeste procjena odnosno primjena različitih metoda i postupaka procjene pozicija izvještaja. Na područje procjene utječu posebno sljedeća načela: načelo nabavne vrijednosti, načelo opreznosti i načelo dosljednosti. Treba voditi računa da se zbog krivih procjena ne bi pojavile **tihe pričuve** (podcjenjivanjem pozicija imovine ili precjenjivanjem obveza) ili **skriveni gubici** (podcjenjivanjem obveza odnosno precjenjivanjem pozicija imovine)

1. **ZAKLJUČAK**

Odabirom poslovne strategije trgovačka društva utječu na svoju mikro ali i makro okolinu a to ostvaruju izborom poslovnih politika u okviru kojih svoje mjesto imaju i računovodstvene politike čiji izbor ovisi o njihovom učinku na poslovne performanse, kao što su financijski rezultat, kontinuirani rast, visoka proizvodnost, efikasnost poslovanja, visoki moral i zadovoljstvo rada zaposlenika i sl. Iz svega proizlazi činjenica da su računovodstvene politike svojevrstan instrument upravljanja poslovanjem usklađen s ostalim poslovnim politikama i usmjeren dostizanju zacrtanih ciljeva. To nadalje znači da kvalitetan izbor računovodstvenih politika zasigurno utječe i na ostvarenje zacrtanih ciljeva poslovne politike trgovačkog društva. Poslovanje trgovačkih društava sve više zahtijeva adekvatnu informacijsku podlogu a upravo je računovodstvo promatrano kao sustav (financijsko računovodstvo, računovodstvo troškova i menadžersko računovodstvo) značajan izvor informacija potrebnih nositeljima poslovnog odlučivanja. Najveći dio potrebnih informacija nalazi se u financijskim izvještajima pa o kvaliteti financijskog izvještavanja ovisi i kvaliteta poslovnih odluka. Iz svega navedenog proizlazi zaključak da su ciljevi računovodstvenih politika kojima se oblikuju financijski izvještaji u funkciji ostvarenja ciljeva poslovne politike poduzeća. Upravo se kroz odabir i primjenu računovodstvenih politika vidi ta povezanost s ostalim poslovnim politikama trgovačkog društva kao i međusobna povezanost pojedinih dijelova poslovanja, a jedino sinergijom svih dijelova mogu se ostvariti pozitivni rezultati na svim razinama poslovanja.

**LITERATURA:**

1. Mamić Sačer, Ramač Posavec, S. (2012), *Analiza problema praktične primjene Međunarodnih standarda financijskog izvještavanja u Republici Hrvatskoj*, hrcak.srce.hr/file/132298
2. Mencer, I. (2012), *Strateški menadžment: Upravljanje razvojem poduzeća*, TEB, Zagreb
3. Pepur, P., Ramljak B (2015), *The Accounting Role in Implementation of Financial Policies in Trading Companies*/Računovodstvena uloga u provođenju financijske politike trgovačkih kompanija, 4th International Scientific Symposium ECONOMY OF EASTERN CROATIA – VISION AND GROWTH/4. Međunarodni znanstveni simpozij GOSPODARSTVO ISTOČNE HRVATSKE – VIZIJA I RAZVOJ, Sveučilište Josipa Jurja Strossmayera u Osijeku, Ekonomski fakultet u Osijeku, Osijek
4. Pepur, P. (2015), *Poslovna strategija kao determinanta izbora računovodstvenih politika*, Doktorska disertacija, Sveučilište u Splitu, Ekonomski fakultet, Split
5. *Zakon o računovodstvu*, NN. br. 78/15
6. Žager, K., Dečman N. (2015), *Računovodstvo malih i srednjih poduzeća*, Hrvatska zajednica računovođa i financijskih djelatnika, Zagreb
1. K. Žager, N. Dečman (2015), Računovodstvo malih i srednjih poduzeća, Hrvatska zajednica računovođa i financijskih djelatnika, Zagreb, str. 44 i 45. [↑](#footnote-ref-1)
2. I. Mencer (2012), Strateški menadžment: upravljanje razvojem poduzeća, TEB, Zagreb, str. 261. [↑](#footnote-ref-2)
3. Riječ „politika“ dolazi od grčke riječi *politikos* što znači nešto što je državno, društveno ili javno. Politikos se opet vezuje uz riječ polis (grad, država). [↑](#footnote-ref-3)
4. I. Mencer (2012), Strateški menadžment: upravljanje razvojem poduzeća, TEB, Zagreb, str. 261 -262. [↑](#footnote-ref-4)
5. Zakon o računovodstvu, NN br. 78/15, čl. 17. [↑](#footnote-ref-5)
6. Vidjeti više u: I. Mamić Sačer, S. Ramač Posavec (2012), Analiza problema praktične primjene Međunarodnih standarda financijskog izvještavanja u Republici Hrvatskoj, hrcak.srce.hr/file/132298, posječeno 10.05.2016., str. 551-557. [↑](#footnote-ref-6)
7. Zakon o računovodstvu, NN br. 78/15, čl. 18. [↑](#footnote-ref-7)